Այնուամենայնիվ, շատ կարճ ժամանակ անց փետրվարի 8-ին Իլհամ Ալիևը «Յենի Ազերբայջան» կուսակցության VI համագումարի ընթացքում հայտարարեց. «Երևանը մեր պատմական հողն է, և մենք՝ ադրբեջանցիներս, պետք է վերադարձնենք այդ հողերը»։ Նա ընդգծեց, որ Հայաստանը դուրս է մնում տարածաշրջանային նախագծերից, ու երկրի մեկուսացման քաղաքականությունը շարունակվելու է այնքան ժամանակ, քանի դեռ «ադրբեջանական հողերը» չեն ազատագրվել։ Այս պոպուլիստական հայտարարությամբ Ադրբեջանի նախագահը ցույց տվեց, որ պատրաստվում է իր նախընտրական քարոզչության առանցքը կառուցել Հայաստանի և Արցախի նկատմամբ ատելության սերմանման քարոզչության շուրջ, սակայն հարցն այն է, որ Հաջիևի և Ալիևի հայտարարությունները հակասում են միմյանց. եթե Ալիևը կոշտ հռետորություն է որդեգրել հայկական կողմի նկատմամբ, ապա ի՞նչ նպատակ ուներ Հաջիևի հայտարարությունն ընտրություններից հետո ինտենսիվ բանակցություններ սկսելու շուրջ: